बाह्र हजार पशु ‘लम्पि स्किन’ बाट सङ्क्रमित
प्रकोपको रूपमा फैलिइरहेको लम्पि स्किन रोगले पाँचथर, ताप्लेजुङका बाह्र हजार ९३ वटा गाई, भैँसी, गोरु, बाछाबाछी सङ्क्रमित भएको जनाइएको छ । रोगका कारण भेटेरिनरी अस्पताल तथा पशु सेवा विज्ञ केन्द्र पाँचथरका अनुसार दुई जिल्लामा लाखौँ मूल्यका १०२ दुहुनो गाई, हल गोरु मरेका छन् ।
नारायण तुम्बापोफिदिम, जेठ २५ गते । प्रकोपको रूपमा फैलिइरहेको लम्पि स्किन रोगले पाँचथर, ताप्लेजुङका बाह्र हजार ९३ वटा गाई, भैँसी, गोरु, बाछाबाछी सङ्क्रमित भएको जनाइएको छ । रोगका कारण भेटेरिनरी अस्पताल तथा पशु सेवा विज्ञ केन्द्र पाँचथरका अनुसार दुई जिल्लामा लाखौँ मूल्यका १०२ दुहुनो गाई, हल गोरु मरेका छन् ।बस्तुभाउको गोठै रित्तीनेगरी क्षति भएपछि किसान चिन्तित बनेका छन् । दुहुनो गाई मासिदा कतिपय किसानको मुख्य आयआर्जनको बाटो ठप्प भएको छ । अहिले पाँचथरमा एघार हजार ९७३ र ताप्लेजुङमा १२० बस्तुभाउ सङ्क्रमित रहेको केन्द्रको भनाइ छ ।सो रोग सङ्क्रमणले पाँचथरम  १०० र ताप्लेजुङमा २ वटा गाईगोरु मरेका छन् । गाईगोरुमा बढी देखिएको यो रोग भैँसीमा पनि देखिन थालेको केन्द्रको भनाइ छ । यो रोग पाँचथरका ४० र ताप्लेजुङको एउटा भैँसीमा सङ्क्रमण देखिएको छ । चैत पहिलो हप्तादेखि देखिन थालेको लम्पि स्किन प्रकोप पाँचथरको कुम्मायक गाउँपालिकामा सबैभन्दा बढी देखिएको छ । यहाँका ६ हजार बस्तुभाउ सङ्क्रमित भएको पाइएको छ । त्यसपछि फालेलुङ गापाका चार हजार ८००, मिक्लाजुङ गापाका चार हजार ८००, फाल्गुनन्द गापाको चार हजार २०० सङ्क्रमित छन् । फिदिम नगरपालिकामा दुई हजार ५००, हिलिहाङ गापामा एक हजार ६००, तुम्बेवा गापामा एक हजार ५०० र याङ्वरक गापामा १०० पशु सङ्क्रमित रहेको केन्द्रले जनाएको छ ।जिउमा गिर्खा निस्कने, गिर्खा पाकेर कुहिएपछि किरा पर्ने लम्पि स्किन रोगको लक्षण देखिने गरेको पशु चिकित्सकको भनाइ छ । यो रोग नियन्त्रणको प्रयास भइरहेको भेटेरिनरी अस्पताल पाँचथर प्रमुख मनोजकुमार महतोले बताउनुभयो । उहाँका अनुसार पाँचथरको फाल्गुनन्दमा तीन हजार, मिक्लाजुङमा दुई हजार ५००, फालेल्ङमा एक हजार ५०० र फिदिममा एक हजार डोज लम्पि स्किन विरुद्धको खोप दिइएको छ । हावा र झिँगाबाट फैलने बताइने लम्पि स्किन भाइरस उच्च तापक्रममा अझ सक्रिय हुने पशु चिकित्सकको भनाइ छ । लामो समयदेखि पानी नपरेर खडेरी पर्नुका साथै गर्मी मौसम भएका कारण पनि पाँचथर ताप्लेजुङमा अहिले उच्च तापक्रम छ । खडेरी जारीरहे लम्पि स्किन भाइरस अझ व्यापकले फैलिन जोखिम रहेको कुम्मायक गापा पशुपन्छी शाखा प्रमुख डा. नगेन्द्र दाहालले बताउनुभयो । खनजोत गर्ने मुख्य सिजनमा गोरुहरूमा लम्पि स्किन सङ्क्रमण फैलँदा खेती प्रणाली नै अवरुद्ध हुने अवस्था सिर्जना भएको फिदिम–२ का किसान कमल तुम्बापोले दुखेसो पोख्नुभयो ।    